Svend Erik Hovmand (V), 2004-05-19:
Hr. Mikkel Dencker sagde, at alternativet er det radikale forslag.
Er det virkelig Dansk Folkepartis og hr. Mikkel Denckers opfattelse, at det er alternativet?
Hvor står der i dette forslag, at vi får den samme sikkerhed mod ludomani, at vi får den samme kontrol med vores spillesteder, med kriminalitet osv., og at vi får en sidegevinst, der er mindst lige så stor, som den er i det system, vi kender i dag?
Folketingsmedlemmerne hr. Anders Samuelsen og fru Marianne Jelved foreslår at nedsætte et udvalg, der skal undersøge mulighederne for at liberalisere markedet for sportsspil.
Jeg må altså indledningsvis gøre opmærksom på, at forslaget tidligere er blevet fremført af hr. Anders Samuelsen, senest i et samråd i Folketingets Skatteudvalg i forlængelse af EF-Domstolens afsigelse af den såkaldte Gambellidom, hvor jeg kommenterede forslaget.
Jeg kan i dag bekræfte, at regeringen i de 5 måneder, der er gået, siden vi sidst diskuterede hr. Samuelsens forslag, ikke har skiftet holdning.
Juridisk set er der ikke noget grundlag for at overveje nogen grundlæggende ændring af Folketingets politik på spilleområdet.
Kammeradvokaten, Justitsministeriet, har efter Gambellidommen bekræftet, at den danske lovgivning ikke strider mod Traktaten, men at restriktionerne på spillemarkedet er begrundet i lovlige, almene hensyn i overensstemmelse med EF-Domstolens retspraksis.
Kommissionens åbningsskrivelse har som bekendt heller ikke givet anledning til at ændre den vurdering.
Det, det Radikale Venstre foreslår, er faktisk, at vi skal bryde med en politik, som har stor og bred tilslutning her i Folketinget, som har stor og bred tilslutning blandt ungdomsidrætsforeninger i det ganske land, og som har stor og bred tilslutning i den danske befolkning.
Det er blevet sagt, så lad mig gøre det helt klart, at jeg ikke forsvarer monopolet for monopolets skyld.
Det er klart, at en liberal-borgerlig regering som udgangspunkt går ind for en liberalisering af spillemarkedet, men der skal være et realistisk og brugbart alternativ, hvis vi skal skifte det nuværende system ud, og det har jeg endnu ikke set. Det forholder sig nu engang sådan, at regeringen ingen interesse har i at stimulere danskernes spillelyst mere end nødvendigt.
Det system, vi kender i dag, vil helt naturligt sætte tilbagebetalingsprocenten så lavt, at spillerne genererer det maksimale overskud til idrætten og til almennyttige formål.
Via den lave tilbagebetalingsprocent for spillerne medvirker det nuværende system i sig selv til at begrænse spilleomfanget og dermed også de skadelige virkninger.
Flere udbydere vil helt naturligt føre til øget konkurrence, højere tilbagebetalingsprocenter, mere spil og dermed flere ludomaner.
Det ønsker vi ikke.
Det system, vi har i dag, sikrer bedst og billigst, at overskuddet fra markedet går til spejderhytter, svømmehaller og andre samfundsnyttige formål, som finder bred støtte i befolkningen og her i Folketinget.
Tillad mig i den forbindelse at citere, hvad formanden for DGI, Søren Møller, skrev i et læserbrev den 4. maj i B.T., hvor han beskæftigede sig med, om spiloverskud skal gå til udenlandske bookmakere, eller om det skal gå til dansk ungdomsarbejde. Søren Møller siger helt klart, at pengene ikke skal sendes til udenlandske og i forvejen velbeslåede pengemænd, og han fortsætter: »Tipstjenesten gav i 2003 et overskud på 2,4 mia. kr. At skabe så stort et overskud af en omsætning på 9 mia. kr. kan kun lade sig gøre, fordi Tipstjenesten i dag er alene på markedet. Hvis man skal skabe det samme overskud til godgørende formål på et liberaliseret marked, så skal omsætningen fordobles.
Konsekvensen er mere ludomani«.
Landgangen forsøges gjort i Danmark.
Herefter er kursen sat mod Sverige, Finland, Holland og Belgien«.
Jeg vil gerne berolige Søren Møller og de tusindvis af andre foreningsmedlemmer landet over med, at regeringen ikke agter at ændre fundamentalt på de grundliggende forudsætninger for deres foreningsarbejde.
Herudover overvejer vi i øjeblikket en vis modernisering og forenkling af spillelovgivningen, ligesom jeg inden udgangen af denne samling som lovet kommer med en redegørelse vedrørende hele spilleautomatområdet, herunder ludomani m.v.